…………………………

………………………… г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ****Г-жа Десислава Танева**  | **ОДОБРИЛ,****МИНИСТЪР НА ЗЕМЕДЕЛИЕТО,** **ХРАНИТЕ И ГОРИТЕ:****Десислава Танева** |

|  |  |
| --- | --- |
| **ДО****МИНИСТЪРА НА ОБРАЗОВАНИЕТО и НАУКАТА****Г-н КРАСИМИР ВЪЛЧЕВ**  | **ОДОБРИЛ,****МИНИСТЪР НА ОБРАЗОВАНИЕТО и НАУКАТА:****КРАСИМИР ВЪЛЧЕВ**  |

**ДОКЛАД**

от доц. д-р Янко Иванов – заместник-министър на земеделието, храните и горите

доц. д-р Петър Николов – заместник-министър на образованието и науката

инж. Таня Михайлова – заместник-министър на образованието и науката

**Относно:** Проект на Наредба за условията и реда за провеждане на следдипломно обучение в областта на ветеринарната медицина

**УВАЖАЕМА Госпожо ТАНЕВА,**

**УВАЖАЕМИ ГОСПОДИН ВЪЛЧЕВ,**

На основание чл. 19, ал. 5 от Закона за ветеринарномедицинската дейност (ЗВД), внасяме за одобрение проект на Наредба за условията и реда за провеждане на следдипломно обучение в областта на ветеринарната медицина, която се издава от министъра на земеделието, храните и горите и министъра на образованието и науката.

**Причини, които налагат приемането на акта**

Към настоящия момент не е издавана наредба и същевременно е идентифицирана необходимост от изготвяне на проект на наредба, с който да се уредят условията и редът за провеждане на следдипломното обучение в областта на ветеринарната медицина на служители на Българската агенция по безопасност на храните (БАБХ) и лица извън системата на БАБХ за прилагане на изискванията по ЗВД поради промяна в нормативната уредба на ниво Европейски съюз (ЕС) и на национално ниво. С изменението и допълнението на ЗВД, обнародвано в бр. 13 на „Държавен вестник“ от 14.02.2020 г. изискването за назначаване на официални ветеринарни лекари след най-малко три години практически опит в същото направление беше приведено в съответствие с новата законодателна рамка на ЕС относно официалния контрол (Регламент (ЕС) 2017/625 на Европейския парламент и на Съвета от 15 март 2017 г., относно официалния контрол и другите официални дейности, извършвани с цел да се гарантира прилагането на законодателството в областта на храните и фуражите, правилата относно здравеопазването на животните и хуманното отношение към тях, здравето на растенията и продуктите за растителна защита, за изменение на регламенти (ЕО) № 999/2001, (EО) № 396/2005, (EО) № 1069/2009, (EО) № 1107/2009, (EС) № 1151/2012, (ЕС) № 652/2014, (EС) 2016/429 и (EС) 2016/2031 на Европейския парламент и на Съвета, регламенти (EО) № 1/2005 и (EО) № 1099/2009 на Съвета и директиви 98/58/EО, 1999/74/EО, 2007/43/EО, 2008/119/EО и 2008/120/EО на Съвета, и за отмяна на регламенти (EО) № 854/2004 и (EО) № 882/2004 на Европейския парламент и на Съвета, директиви 89/608/ЕИО, 89/662/ЕИО, 90/425/ЕИО, 91/496/ЕИО, 96/23/EО, 96/93/EО и 97/78/EО на Съвета и Решение 92/438/EИО на Съвета (ОВ, L 95/1 от 7 април 2017 г.), (Регламент (EС) 2017/625), който се прилага от 14.12.2019г.), тъй като в съответствие с чл. 4, ал. 1 от ЗВД, БАБХ е официалният компетентен орган за осъществяване, управление и контрол на ветеринарномедицинската дейност по смисъла на чл. 4, параграф 1 от Регламент (ЕС) 2017/625. В тази връзка е необходимо лицата, които извършват официален контрол и други официални дейности, да отговарят на определени изисквания за обучение и квалификация, които включват подходящо обучение за областта на компетентност, поддържане на актуални познания в областта на компетентност и при необходимост редовно преминаване през допълнително обучение в областите, посочени в глава I от приложение II на Регламент (ЕС) 2017/625, както и относно задълженията на компетентните органи, произтичащи от регламента.

Изискването за обучение, квалификация и опит съответно се прилага и спрямо служителите на органи с делегирани правомощия или физически лица, на които се делегира изпълнението на дейности, свързани с официалния контрол и на други официални дейности при спазване на разпоредбите на чл. 28-33 от Регламент (EС) 2017/625, което съответно налага да се предвиди ред за обучение и на лица извън системата на БАБХ за прилагане на изискванията по ЗВД.

За прилагане на новата законодателна рамка на ЕС за официалния контрол на национално ниво в „Държавен вестник“ бр. 51 от 2020 г. е обнародван новия Закон за управление на агрохранителната верига, който влезе в сила от 20.06.2020 г. и в който са предвидени изисквания по отношение на провеждането на обучения на длъжностните лица и различните целеви групи в обхвата на Регламент (EС) 2017/625, като официален контрол по ЗВД освен от БАБХ, се извършва и от ведомствените ветеринарномедицински звена в Министерство на вътрешните работи и Министерство на отбраната в съответствие с чл. 12 от ЗВД и тези изисквания са взети предвид при изготвянето на проекта на наредба.

**Цели**

С настоящия проект на наредба на министъра на земеделието, храните и горите и министъра на образованието и науката се цели да се уредят условията и редът за провеждане на следдипломното обучение в областта на ветеринарната медицина, което се планира и организира от БАБХ в съответствие с чл. 19, ал. 1 от ЗВД и включва:

- начално краткосрочно обучение на служители при започване на работа в системата на БАБХ;

- периодично краткосрочно обучение на служители и на лица извън системата на БАБХ за прилагане на изискванията по ЗВД; и

- дългосрочно обучение на служители от системата на БАБХ за получаване на специализация в областта на ветеринарната медицина.

Горецитираното обучение включва и продължаващо обучение и е съобразено със съответната стратегия за учене през целия живот, като ще осигури изпълнението на изискванията на новата законодателна рамка на ЕС относно официалния контрол, определяща условия за обучение и квалификация на лицата, които извършват официален контрол и други официални дейности.

**Финансови и други средства, необходими за прилагането на новата уредба**

Проектът не води до въздействие върху държавния бюджет. За приемането на проекта на акт не са необходими допълнителни разходи/трансфери/други плащания по бюджета на Министерството на земеделието, храните и горите и бюджета на Министерството на образованието и науката. Проектът на акт не води до изменения в целевите стойности на показателите за изпълнение по програми, в това число и ключовите индикатори и не изисква допълнителни финансови средства за адресатите си.

**Очаквани резултати от прилагането на акта**

Проектът на наредба ще уреди условията и редът за провеждане на следдипломното обучение в областта на ветеринарната медицина на служители на БАБХ и лица извън системата на БАБХ за прилагане на изискванията по ЗВД, с което ще се осигури прилагането на промените в нормативната уредба на ниво ЕС и на национално ниво относно официалния контрол по агрохранителната верига по отношение изпълнението на изискването за квалификация и обучение на лицата, които извършват официален контрол и други официални дейности.

**Анализ за съответствие с правото на Европейския съюз**

Проектът не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

**Информация за проведените обществени консултации:**

На основание чл. 26, ал. 3 и 4 от Закона за нормативните актове, проектът на доклад (мотиви) и проектът на наредба са публикувани за обществена консултация на интернет страницата на Министерството на земеделието, храните и горите, Министерство на образованието и науката и на Портала за обществени консултации със срок за предложения и становища 30 дни.

В изпълнение на чл. 26, ал. 5 от Закона за нормативните актове справката за постъпилите предложения и становища от обществената консултация заедно с обосновка за неприетите предложения е публикувана на интернет страницата на Министерството на земеделието, храните и горите, Министерство на образованието и науката и на Портала за обществени консултации.

Настоящият проект на наредба е изготвен от електронна работна група, в която са включени представители на Министерството на земеделието, храните и горите, Министерството на образованието и науката, БАБХ, Националния диагностичен научноизследователски ветеринарномедицински институт, Центъра за оценка на риска по хранителната верига, Ветеринарномедицинския факултет при Тракийски университет – гр. Стара Загора и Факултета по ветеринарна медицина при Лесотехнически университет – гр. София.

Проектът на наредба е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМА Госпожо ТАНЕВА,**

**УВАЖАЕМИ ГОСПОДИН ВЪЛЧЕВ,**

Във връзка с гореизложеното и на основание чл. 19, ал. 5 от ЗВД, предлагаме да одобрите предложения проект на Наредба за условията и реда за провеждане на следдипломно обучение в областта на ветеринарната медицина.

|  |  |
| --- | --- |
| **Приложениe:** | 1. Проект на Наредба;
2. Справка за отразяване на постъпилите становища;
3. Справка за отразяване на постъпилите предложения и становища от проведената обществена консултация;
4. Постъпилите становища.
 |

С уважение,

|  |  |
| --- | --- |
| **ДОц. Д-Р ЯНКО ИВАНОВ***Заместник-министър на земеделието, храните и горите* | **ДОц. Д-Р ПЕТЪР НИКОЛОВ***Заместник-министър на образованието и науката* |
|  | **ИНЖ. ТАНЯ МИХАЙЛОВА***Заместник-министър на образованието и науката* |